Trafikeret rundkørsel spærret i flere timer, efter bybus brød i brand. Der var ingen passagerer i bussen.

Der udbrød i dag klokken 12.25 brand i en bybus i rundkørslen ved Tranholmvej/Hadsund Landevej i Aalborg Øst. Og den brændende bybus gav store trafikale problemer i de efterfølgende timer, da den voldsomme brand skulle slukkes, og samtidig var der spildt en stor mængde dieselolie i forbindelelse med branden. Indsatsleder Bent Pedersen fra Nordjyllands Beredskab fortæller, at buschaufføren var alene i bybussen, da den var på vej til garageanlægget. - Han opdager, at motoren er i brand, og da vi ankommer til stedet, er bussen overtændt, siger Bent Pedersen. Han forklarer, at bussen hurtigt udbrændte, og at dieseltanken eksploderede, så der også løb en stor mængde diesel ud i rundkørslen. - Udover branden stod vi også med et større miljøuheld, siger Bent Pedersen. Den brændende bus gav store trafikale udfordringer for trafikken i hele det østlige Aalborg. - Der er rigtig mange bilister, som er blevet generet af busbranden, for det var et rigtig træls sted lige midt i en meget trafikeret rundkørsel, siger Bent Pedersen. Han forventer, at ved 15-tiden skulle trafikken igen være normaliseret i området. Ingen personer kom til skade ved branden.